Paterna dinamitzarà el polígon Font del Gerro i reclamarà els accessos a la seua segona fase
30/09/2015

# Paterna dinamitzarà el polígon Font del Gerro i reclamarà els accessos a la seua segona fase

[![L'Alcalde de Paterna durant la seua reunió en ASIVALCO, junt amb el president de l'associació d'empresaris Santiago Salvador](/images/noticias/2015/10/reunion-asivalco.jpg)](/images/noticias/2015/10/reunion-asivalco.jpg)

30.09.2015

L’alcalde de Paterna s’ha reunit amb el president d’ASIVALCO, Santiago Salvador, i ha acordat reclamar conjuntament més i millors infraestructures per a este important motor econòmic

L’alcalde de Paterna, Juan Antonio Sagredo, s’ha reunit amb el president de l’Associació d’empreses del Polígon Industrial Font del Gerro ubicat a Paterna (ASIVALCO), Santiago Salvador, i amb la seua junta directiva. Una trobada, a què també ha assistit la regidora de Seguretat, Infraestructures i Medi Ambient, Nuria Campos, i en el que empresaris i Govern local han acordat dinamitzar el polígon Font del Gerro, així com reclamar la construcció dels accessos a la segona fase del polígon.

L’alcalde va traslladar als empresaris que, en uns dies, s’instal•larà a l’entrada del polígon una tanca publicitària que donarà la benvinguda als visitants a esta zona. Una reclamació d’ASIVALCO que ha sigut tinguda en compte pel Govern local i que serà executada en breu per a identificar este polígon, que ha complit ja 40 anys. Es tracta d’una acció puntual que s’unirà a moltes altres perquè es visualitze la importància del sector industrial a Paterna, municipi en què un 15% dels terrenys està ocupat per grans i mitjanes empreses.

En este sentit, l’alcalde de Paterna, Juan Antonio Sagredo, va traslladar als empresaris que l’Ajuntament està en permanent contacte amb la Generalitat Valenciana i amb la Diputació de València per a captar inversions i millorar els 5 polígons industrials de la localitat (Font del Gerro, Tàctica, l’Andana, Parc Científic i Parc Tecnològic).

“Reclamarem més i millors infraestructures per a Paterna, i intentarem que el Govern d’Espanya accepte l’esmena que passarà en uns dies pel Senat i per la qual rebríem un milió d’euros per a millorar els accessos a la segona fase del polígon Font del Gerro”, ha explicat Juan Antonio Sagredo. A més, Sagredo els va avançar que “aprofitarem les subvencions i inclourem en els nostres pressupostos una partida econòmica per a millorar, entre altres coses, este túnel d’accés a la segona fase del polígon”. També el primer edil va desgranar que s’ha enviat una carta a tots els portaveus del Senat perquè es pressuposte l’accés directe a la segona fase del polígon. “Es tracta d’un verdader coll de botella i per això estem reclamant diners per a executar estes obres importantíssimes per a Paterna”, va defendre.

L’alcalde de Paterna va traslladar als empresaris les millores que el Govern local ha executat en a penes uns mesos i els que estan pendents de realitzar. “Hem efectuat una neteja exhaustiva del túnel que connecta la primera i la segona fase del polígon Font del Gerro i, quan plou de forma abundant, ja no s’inunda. També generarem més places d’aparcament per a camions i a dissenyar noves zones d’escampament caní pròximes al polígon”, ha avançat.